อมรินทร์ปรับ เพิ่มน้องใหม่กระจายเสี่ยง
โพสต์ทูเดย์ &#8212; อมรินทร์ เตรียมคลอดหัวหนังสือใหม่ พร้อมหารายได้เพิ่มจากเว็บไซต์ รวมถึงกิจกรรมต่างๆ
22 ก.ย. 2552

โพสต์ทูเดย์ — อมรินทร์ เตรียมคลอดหัวหนังสือใหม่ พร้อมหารายได้เพิ่มจากเว็บไซต์ รวมถึงกิจกรรมต่างๆ
นางระริน อุทกะพันธุ์ ปัจจรุ่งโรจน์ กรรมการผู้จัดการ สายธุรกิจสำนักพิมพ์ในนามนิตยสารแพรว บริษัท อมรินทร์พริ้นติ้งแอนด์พับลิชชิ่ง เปิดเผยว่า ปีหน้ามีแผนเปิดหัวหนังสือใหม่ เพื่อจะไม่ต้องพึ่งพาโฆษณาเป็นหลัก เช่นเดียวกับหนังสือชีวจิต, เฮลท์ แอนด์ ครูซีน ซึ่งเป็นหนังสือที่ไม่ต้องพึ่งโฆษณา
นอกจากนี้ บริษัทยังมีแผนที่เพิ่มการจัดงานแฟร์เกี่ยวข้องกับผู้หญิงเพื่อขยายฐานลูกค้ามากขึ้นในปีหน้า และจัดทัวร์ให้กับสมาชิกฐานแพรวทุกเดือนให้เชื่อมโยงกับคนอ่านมากขึ้น ถือเป็นอีกหนึ่งกลุ่มธุรกิจที่มีความเสี่ยงน้อย เพราะไม่มีต้นทุนและยังมีโอกาสที่จะได้กำไรมากกว่าเป็นสื่อสิ่งพิมพ์ โดยที่ผ่านมาบริษัทมีรายได้จากกลุ่มนี้ราว 10% ของรายได้รวม
ทั้งนี้ แผนงานดังกล่าวถือเป็นการกระจายความเสี่ยงธุรกิจสื่อสิ่งพิมพ์ รวมไปถึงการเข้าไปจัดรายการเกี่ยวกับการตกแต่งบ้านในทรูวิชั่นส์ ซึ่งจัดรายการวันอาทิตย์ พร้อมกันนี้ก็ได้พัฒนาข้อมูลเนื้อหาเพื่อรองรับการทำเว็บไซต์สร้างชุมชนคนออนไลน์ โดยจะเน้นเรื่องความสวยความงามเพื่อดึงคนอ่านมากขึ้น